CELEX: 32020D1236
Language: lt
Date: 1598313600000
Title: Komisijos sprendimas (ES) 2020/1236 2020 m. rugpjūčio 25 d. kuriuo Nyderlandams leidžiama pratęsti tam tikrus Europos Parlamento ir Tarybos reglamento (ES) 2020/698 2 ir 3 straipsniuose nurodytus laikotarpius (pranešta dokumentu Nr. C(2020) 5745) (Tekstas autentiškas tik anglų kalba)

31.8.2020   
               
               
                  LT
               
               
                  Europos Sąjungos oficialusis leidinys
               
               
                  L 282/19
               
            
         KOMISIJOS SPRENDIMAS (ES) 2020/1236
         2020 m. rugpjūčio 25 d.
         kuriuo Nyderlandams leidžiama pratęsti tam tikrus Europos Parlamento ir Tarybos reglamento (ES) 2020/698 2 ir 3 straipsniuose nurodytus laikotarpius
         
            
               (pranešta dokumentu Nr. C(2020) 5745)
            
         
         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2020 m. gegužės 25 d. Europos Parlamento ir Tarybos reglamentą (ES) 2020/698, kuriuo atsižvelgiant į COVID‐19 protrūkį nustatomos konkrečios laikinosios priemonės dėl tam tikrų pažymėjimų, licencijų bei leidimų atnaujinimo arba pratęsimo ir tam tikrų periodinių patikrinimų ir kvalifikacijos kėlimo kursų atidėjimo tam tikrose transporto teisės aktais reglamentuojamose srityse (1), ypač į jo 2 straipsnio 6 dalį ir 3 straipsnio 3 dalį,
         kadangi:
         
                     (1)
                  
                  
                     Reglamento (ES) 2020/698 2 straipsnio 1 dalimi pratęsiami profesinės kompetencijos pažymėjimo (toliau – PKP) turėtojo kvalifikacijos kėlimo kursų išklausymo terminai, kurie kitu atveju būtų pasibaigę arba baigtųsi laikotarpiu nuo 2020 m. vasario 1 d. iki 2020 m. rugpjūčio 31 d. To reglamento 2 straipsnio 2 dalimi pratęsiamas atitinkamo suderinto Sąjungos kodo „95“ įrašo galiojimas;
                  
               
                     (2)
                  
                  
                     Reglamento (ES) 2020/698 3 straipsnio 1 dalimi pratęsiamas vairuotojų pažymėjimų, kurie kitu atveju būtų baigę galioti arba baigtų galioti laikotarpiu nuo 2020 m. vasario 1 d. iki 2020 m. rugpjūčio 31 d., galiojimas;
                  
               
                     (3)
                  
                  
                     2020 m. liepos 1 d. raštu Nyderlandai pateikė pagrįstą prašymą leisti pratęsti tam tikrus Reglamento (ES) 2020/698 2 ir 3 straipsniuose nurodytus laikotarpius. 2020 m. liepos 29 d. raštu Nyderlandai pateikė patikslintą pagrįstą prašymą. Tame patikslintame prašyme, pirma, prašoma leisti trimis mėnesiais pratęsti Reglamento (ES) 2020/698 2 straipsnio 1 dalyje (tos nuostatos ir 2 straipsnio 2 dalies taikymo tikslais) ir 3 straipsnio 1 dalyje nurodytus laikotarpius nuo 2020 m. vasario 1 d. iki 2020 m. rugpjūčio 31 d. Antra, jame prašoma leisti dviem mėnesiais pratęsti Reglamento (ES) 2020/698 2 straipsnio 1 ir 2 dalyse ir 3 straipsnio 1 dalyje nurodytus septynių mėnesių laikotarpius. 2020 m. liepos 30 d. Nyderlandai pateikė papildomos informacijos prašymui pagrįsti;
                  
               
                     (4)
                  
                  
                     remiantis Nyderlandų pateikta informacija, dėl priemonių, kurių jie ėmėsi siekdami užkirsti kelią COVID‐19 plitimui arba jį suvaldyti, išklausyti kvalifikacijos kėlimo kursus, įrašyti suderintą Sąjungos kodą „95“ ir atnaujinti vairuotojų pažymėjimus Nyderlanduose po 2020 m. rugpjūčio 31 d. greičiausiai vis dar bus sudėtinga;
                  
               
                     (5)
                  
                  
                     visų pirma Nyderlandai laikinai sustabdė visus pagal Europos Parlamento ir Tarybos direktyvą 2003/59/EB (2) rengiamus kvalifikacijos kėlimo kursus. Todėl buvo atšaukta apie 30 000 kursų, kurie įprastomis aplinkybėmis būtų buvę surengti. Taigi savo PKP laiku neatnaujino apie 2 400 profesionalių vairuotojų;
                  
               
                     (6)
                  
                  
                     be įprastų kursų, kurie jau buvo suplanuoti nuo 2020 m. gegužės mėn. iki 2020 m. pabaigos, dabar vėl pradėti rengti kvalifikacijos kėlimo kursai ir planuojami papildomi kursai. Tačiau dėl priemonių, reikalingų COVID-19 suvaldyti, tebetaikomi atitinkami apribojimai. Mokymo įstaigos turi laikytis Nacionalinio visuomenės sveikatos ir aplinkos instituto (3) reikalavimų, pavyzdžiui, sudaryti sąlygas žmonėms, kiek įmanoma, išlaikyti bent 1,5 m atstumą;
                  
               
                     (7)
                  
                  
                     itin kebli su autobusų vairuotojų kvalifikacijos kėlimo kursais susijusi padėtis. Remiantis Nyderlandų pateikta informacija, daugelis vairuotojų, kurie 2008 m. rugsėjo 10 d. užsiėmė keleiviams vežti naudojamų transporto priemonių vairavimo veikla, PKP gavo kaip įgytą teisę pagal Direktyvos 2003/59/EB 4 straipsnį. Kadangi Nyderlandai pasinaudojo galimybe Direktyvos 2003/59/EB 8 straipsnio 2 dalyje nurodytą laikotarpį pratęsti iki septynerių metų, pagal tos direktyvos 4 straipsnį, 8 straipsnio 2 dalį ir 14 straipsnio 2 dalį daugelis taip išduotų PKP iš tiesų baigė galioti pirmoje 2015 m. rugsėjo mėn. pusėje. Kita vertus, vairuotojai, turintys D1, D1 + E, D arba D + E kategorijos vairuotojų pažymėjimus, kurie savo PKP atnaujino prieš pat jų galiojimo pabaigą 2015 m., juos vėl turi atnaujinti prieš jiems baigiant galioti 2020 m. rugsėjo 10 d. Šioje padėtyje yra didžioji dauguma Nyderlandų autobusų vairuotojų. Neaišku, ar mokymo įstaigos pajėgs jiems visiems sudaryti sąlygas laiku išklausyti kvalifikacijos kėlimo kursus. Be to, kadangi viešojo transporto paslaugos vėl pradėtos teikti pagal įprastą tvarkaraštį, vairuotojai turi mažiau laiko dalyvauti kursuose;
                  
               
                     (8)
                  
                  
                     dėl vairuotojų pažymėjimų, išduotų pagal Europos Parlamento ir Tarybos direktyvą 2006/126/EB (4) Nyderlandai nurodo, kad laikini apribojimai taikomi užsiimantiems profesine veikla, kurią vykdant reikalingas fizinis kontaktas. Tie apribojimai turėjo poveikį sveikatos patikrinimams, kurie būtini siekiant nustatyti asmens fizinį ir psichinį tinkamumą vairuoti (toliau – medicininiai patikrinimai). Todėl labai sumažėjo vidutinis tokiais patikrinimais grindžiamų medicininių išvadų, kas savaitę teikiamų nacionalinei vairuotojų pažymėjimus išduodančiai institucijai (CBR (5)), skaičius. Dėl priemonių, kurių Nyderlanduose imtasi siekiant užkirsti kelią COVID-19 plitimui arba jį suvaldyti, be šiuo metu ir artimiausioje ateityje atliktinų patikrinimų, reikalingų netrukus baigsiantiems galioti pažymėjimams atnaujinti, tebeturi būti atlikta 28 000 atidėtų sveikatos patikrinimų;
                  
               
                     (9)
                  
                  
                     Nyderlanduose sveikatos patikrinimus atlieka apie 25 000 gydytojų. Kiek laiko reikia 28 000 atidėtų sveikatos patikrinimų atlikti, labai priklauso nuo to, kokiu mastu ir kaip greitai gydytojai vėl gali imtis šių užduočių. Daugelis Nyderlandų gydytojų sveikatos patikrinimus, reikalingus vairuotojų pažymėjimams atnaujinti, atlieka kaip vieną iš daugelio savo užduočių. Dėl papildomo darbo reaguojant į COVID-19 pandemiją gydytojai negalėjo atlikti tiek sveikatos patikrinimų, kiek jie paprastai atlieka;
                  
               
                     (10)
                  
                  
                     remiantis Nyderlandų pateikta informacija, neaišku, kokiu mastu ir kaip greitai gydytojai vėl galės atlikti būtiną veiklą. Tikimasi, kad medicininiai pajėgumai palaipsniui bus atkurti, tačiau dėl izoliavimo laikotarpio padidės sveikatos patikrinimų poreikis. Todėl manoma, kad net tuomet, kai atliekamų sveikatos patikrinimų skaičius pasieks įprastą, iki COVID-19 buvusį, lygį, patikrinimų atidėjimo poveikis išliks iki 2021 m. gegužės mėn.;
                  
               
                     (11)
                  
                  
                     Nyderlandų teigimu, tiksliai numatyti, kiek žmonių negalės laiku atnaujinti savo vairuotojų pažymėjimų, kurie baigė ar baigia galioti laikotarpiu nuo 2020 m. vasario 1 d. iki 2020 m. rugpjūčio 31 d., yra neįmanoma. Tai labai priklauso nuo galimybės patekti pas gydytojus, dėl kurios iš dalies sprendžiama regioniniu lygmeniu. Bet kuriuo atveju tai, kad kai kurie paraišką dėl vairuotojo pažymėjimo atnaujinimo teikiantys asmenys (visų pirma, maždaug 15 % asmenų, kurie turi apsilankyti pas daugiau nei vieną gydytoją) vėluos jį atnaujinti dėl laukimo sąrašų sveikatos priežiūros sistemoje, yra neišvengiama. Asmenys, turintys atlikti sveikatos patikrinimą jų tinkamumui vairuoti nustatyti, vidutiniškai užtrunka 125 dienas vairuotojo pažymėjimui atnaujinti, jei reikalinga vieno gydytojo konsultacija, ir 179 dienas, jei reikalinga kelių gydytojų konsultacija;
                  
               
                     (12)
                  
                  
                     remiantis CBR pateiktais duomenimis, Infrastruktūros ir vandentvarkos ministerija (6) numato, kad 2020 m. gruodžio 1 d. bus likę neatlikta apie 20 000 sveikatos patikrinimų. Darant prielaidą, kad įprastas medicininių pajėgumų lygis vėl bus pasiektas pirmą 2021 m. ketvirtį, tikėtina, kad vėlavimo poveikį toliau jaus vairuotojai, kurių vairuotojų pažymėjimai baigs galioti nuo 2020 m. gruodžio 1 d. Tačiau tikimasi, kad patenkinti prašymą pratęsti tiek laikotarpius nuo 2020 m. vasario 1 d. iki 2020 m. rugpjūčio 31 d., tiek laikotarpius, kuriais pratęsiamas vairuotojų pažymėjimų, kurie kitu atveju būtų baigę galioti arba baigtų galioti, galiojimas, užteks siekiant užtikrinti, kad visi suinteresuotieji asmenys galėtų laikytis taikomų reikalavimų;
                  
               
                     (13)
                  
                  
                     todėl Nyderlandams turėtų būti leista pratęsti Reglamento (ES) 2020/698 2 straipsnio 1 dalyje ir 3 straipsnio 1 dalyje nurodytus laikotarpius nuo 2020 m. vasario 1 d. iki 2020 m. rugpjūčio 31 d. ir septynių mėnesių laikotarpius;
                  
               
                     (14)
                  
                  
                     Nyderlandai sutiko, kad šis sprendimas būtų priimtas ir apie jį būtų pranešta anglų kalba,
                  
               PRIĖMĖ ŠĮ SPRENDIMĄ:
         
            1 straipsnis
            Nyderlandams leidžiama pratęsti Reglamento (ES) 2020/698 2 straipsnio 1 ir 2 dalyse ir 3 straipsnio 1 dalyje nurodytus laikotarpius, kaip nurodyta toliau:
            
                        a)
                     
                     
                        Reglamento (ES) 2020/698 2 straipsnio 1 ir 2 dalių taikymo tikslais to reglamento 2 straipsnio 1 dalyje nurodytą laikotarpį nuo 2020 m. vasario 1 d. iki 2020 m. rugpjūčio 31 d. pratęsti trimis mėnesiais;
                     
                  
                        b)
                     
                     
                        to reglamento 2 straipsnio 1 ir 2 dalyse nurodytus septynių mėnesių laikotarpius pratęsti dviem mėnesiais;
                     
                  
                        c)
                     
                     
                        to reglamento 3 straipsnio 1 dalyje nurodytą laikotarpį nuo 2020 m. vasario 1 d. iki 2020 m. rugpjūčio 31 d. pratęsti trimis mėnesiais;
                     
                  
                        d)
                     
                     
                        to reglamento 3 straipsnio 1 dalyje nurodytą septynių mėnesių laikotarpį pratęsti dviem mėnesiais.
                     
                  
         
            2 straipsnis
            Šis sprendimas skirtas Nyderlandų Karalystei.
         
         
            Priimta Briuselyje 2020 m. rugpjūčio 25 d.
            
               
                  Komisijos vardu
               
               Adina-Ioana VĂLEAN
               
                  Komisijos narė
               
            
         
         
            (1)  OL L 165, 2020 5 27, p. 10.
         
            (2)  2003 m. liepos 15 d. Europos Parlamento ir Tarybos direktyva 2003/59/EB dėl tam tikrų kelių transporto priemonių kroviniams ir keleiviams vežti vairuotojų pradinės kvalifikacijos ir periodinio mokymo, iš dalies keičianti Tarybos reglamentą (EEB) Nr. 3820/85 ir Tarybos direktyvą 91/439/EEB bei panaikinanti Tarybos direktyvą 76/914/EEB (OL L 226, 2003 9 10, p. 4).
         
            (3)  „Rijksinstituut voor Volksgezondheid en Milieu“, RIVM.
         
            (4)  2006 m. gruodžio 20 d. Europos Parlamento ir Tarybos direktyva 2006/126/EB dėl vairuotojo pažymėjimų (OL L 403, 2006 12 30, p. 18).
         
            (5)  „Centraal Bureau Rijvaardigheidsbewijzen“.
         
            (6)  „Ministerie van Infrastructuur en Waterstaat“.